รายงานการกำกับดูแลกิจการของคณะกรรมการตรวจสอบ เอกสารแนบ 3

รายงานคณะกรรมการตรวจสอบ 

เรียน ท่านผู้ถือหุ้น

คณะกรรมการตรวจสอบประกอบด้วยกรรมการอิสระจำนวน 3 ท่าน มีนายอุดม วิชยาภัย
เป็นประธานฯ นายชนินทร์ รุนสำราญและนายอัศวิน คงสิริ เป็นกรรมการฯ โดยนายอุดม วิชยาภัย
เป็นผู้มีความรู้และประสบการณ์ในการสอบทานความน่าเชื่อถือของงบการเงินตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

คณะกรรมการตรวจสอบมีหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
ซึ่งรวมถึงการสอบทานให้บริษัทฯ มีการรายงานทางการเงินอย่างถูกต้องและเพียงพอ
มีระบบการควบคุมภายใน ระบบการบริหารความเสี่ยงและกระบวนการกำกับดูแลที่มีประสิทธิภาพ
มีการปฏิบัติตามกฎหมายและข้อกำหนดต่างๆ ที่เกี่ยวข้อง
มีการดูแลการทำรายการที่อาจมีความขัดแย้งทางผลประโยชน์ให้เป็นไปตามกฎระเบียบที่เกี่ยวข้องและให้เกิดประโยชน์สูงสุดต่อบริษัทฯ
ตลอดจนมีหน้าที่ในการคัดเลือกและเสนอความเห็นแต่งตั้งผู้สอบบัญชี

ในรอบปี 2555
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการและตามกฎบัตรของคณะกรรมการตรวจสอบอย่างครบถ้วน
โดยได้มีการประชุมร่วมกันรวม 5 ครั้ง และในการประชุมแต่ละครั้ง
กรรมการตรวจสอบทุกท่านได้เข้าประชุมโดยพร้อมเพรียงกัน นอกจากนี้ยังได้เชิญผู้สอบบัญชี
ผู้ตรวจสอบภายใน และฝ่ายบริหารความเสี่ยงเข้าร่วมประชุมในวาระที่เกี่ยวข้องด้วย
สาระสำคัญของงานที่ได้ปฏิบัติไป ในรอบปี 2555 พอสรุปได้ดังนี้

1.  ทำการสอบทานรายงานทางการเงินของบริษัทฯ
    ก่อนเปิดเผยไปยังตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

2.  ทำการคัดเลือกเสนอแต่งตั้งผู้สอบบัญชีและกำหนดค่าตอบแทน โดยได้เสนอให้แต่งตั้งให้
    บริษัทสำนักงาน เอินส์ท แอนด์ ยัง จำกัด เป็นผู้สอบบัญชีประจำปี 2555 ของบริษัทฯ
    ต่ออีกปีหนึ่ง

3.  ประชุมร่วมกับผู้สอบบัญชีรวม 5 ครั้ง
    ในจำนวนนี้เป็นการประชุมร่วมกับผู้สอบบัญชีโดยไม่มีฝ่ายจัดการเข้าร่วมจำนวน 1 ครั้งด้วย
    เพื่อพิจารณาแนวทางการปฏิบัติงานและขอบเขตการดำเนินงานสอบบัญชี
    สอบทานแผนการตรวจสอบ ผลการตรวจสอบและข้อเสนอแนะ
    เพื่อให้มั่นใจได้ว่าการตรวจสอบงบการเงินได้ทำไปอย่างครบถ้วนเหมาะสมตามมาตรฐานการสอบบัญชี

4.  กำกับดูแลงานตรวจสอบภายใน
    อนุมัติแผนงานตรวจสอบภายในประจำปีตามความเสี่ยงที่มีสาระสำคัญของบริษัทฯ
    ทำการสอบทานรายงานผลการตรวจสอบ
    เพื่อให้มั่นใจได้ว่าการตรวจสอบได้ทำไปอย่างครบถ้วนเหมาะสมตามมาตรฐานการตรวจสอบ
    รวมถึงมีการติดตามผลการปรับปรุงแก้ไขตามข้อเสนอแนะเพื่อให้ระบบการควบคุมภายในมีประสิทธิภาพและประสิทธิผลยิ่งขึ้น

5.  ทำการสอบทานการปฏิบัติตามข้อกำหนดและกฎหมายต่างๆ ที่เกี่ยวข้อง
    เป็นประจำในทุกไตรมาส

6.  ทำการสอบทานรายงานธุรกรรมกับกิจการที่เกี่ยวข้องกันเป็นประจำในทุกไตรมาส

7.  กำกับดูแลคณะกรรมการบริหารความเสี่ยง ทำการสอบทานให้บริษัทฯ
    มีนโยบายการบริหารความเสี่ยง
    การปฏิบัติตามนโยบายและแนวทางการบริหารความเสี่ยงที่เหมาะสมมีประสิทธิผล
    โดยได้รับรายงานการบริหารความเสี่ยงองค์กรจากคณะกรรมการบริหารความเสี่ยงและได้ให้ข้อเสนอแนะอย่างสม่ำเสมอ

8.  จัดให้มีการประเมินผลงานของตนเองเป็นประจำทุกปี
    และนำผลการประเมินเข้าหารือร่วมกันในการประชุมคณะกรรมการตรวจสอบด้วย

คณะกรรมการตรวจสอบมีความเห็นว่า

1.  รายงานทางการเงินของบริษัทฯ เป็นที่เชื่อถือได้ มีความถูกต้อง ครบถ้วน
    เป็นไปตามมาตรฐานทางบัญชี มีการเปิดเผยข้อมูลในงบการเงินอย่างเพียงพอและทันเวลา
    แต่เนื่องจากบริษัทฯ
    และคู่สัญญาอยู่ในระหว่างกระบวนการตกลงมูลค่าความเสียหายบนรายงานสำรวจภัยของการจ่ายค่าสินไหมทดแทนจากเหตุการณ์อุทกภัยครั้งร้ายแรงที่เกิดขึ้นในปลายปี
    2554 ซึ่งยังมีความไม่แน่นอนหลายประการในการประมาณการสำรองค่าสินไหมทดแทน
    และประมาณการสำรองค่าสินไหมทดแทนส่วนที่เรียกคืนจากการประกันภัยต่อ
    ผลลัพธ์ที่เกิดขึ้นจริงอาจแตกต่างจากประมาณการอย่างมีสาระสำคัญ
    ผู้สอบบัญชีจึงยังคงออกรายงานการสอบทานและรายงานการตรวจสอบงบการเงินในปี 2555
    แบบไม่แสดงความเห็น

2.  บริษัทฯ มีระบบการควบคุมภายใน ระบบการบริหารความเสี่ยง
    ระบบการควบคุมการปฏิบัติงานของฝ่ายบริหารและระบบการติดตามที่มีประสิทธิผลเพียงพอ

3.  บริษัทฯ ไม่มีการปฏิบัติอันเป็นการฝ่าฝืนกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

4.  ผู้สอบบัญชีที่ได้รับแต่งตั้งเป็นผู้ที่มีประสบการณ์ในการตรวจสอบบริษัทประกันภัยหลายแห่ง
    ตลอดจนมีเครือข่ายครอบคลุมและเป็นที่ยอมรับทั้งในและต่างประเทศ
    ซึ่งจะทำให้มาตรฐานการตรวจสอบบัญชีของบริษัทฯ อยู่ในระดับสากล
    อีกทั้งผู้สอบบัญชีและผู้ที่ได้รับมอบหมายให้ลงนามรับรองงบการเงินทุกท่าน มีความเป็นอิสระ
    ไม่มีความสัมพันธ์หรือรายการที่อาจก่อให้เกิดความขัดแย้งทางผลประโยชน์กับบริษัทฯ
    ทำให้เชื่อมั่นได้ว่าการตรวจสอบบัญชีจะเป็นไปอย่างมีประสิทธิภาพและโปร่งใส

5.  การทำธุรกรรมกับกิจการที่เกี่ยวข้องหรือรายการที่อาจมีความขัดแย้งทางผลประโยชน์นั้น
    ได้มีการปฏิบัติให้เป็นไปตามกฎหมาย ข้อกำหนดของตลาดหลักทรัพย์
    มีความสมเหตุสมผลเพื่อให้เกิดประโยชน์สูงสุดต่อบริษัทฯ
    ไม่มีข้อบ่งชี้หรือข้อสังเกตอื่นใดที่ส่อถึงความผิดปกติ

6.  คณะกรรมการตรวจสอบได้ปฏิบัติหน้าที่ให้เป็นไปตามขอบเขตความรับผิดชอบที่กำหนดไว้ในกฎบัตรคณะกรรมการตรวจสอบอย่างถูกต้อง
    ครบถ้วนทุกประการ โดยได้รับความร่วมมือสนับสนุนด้วยดีจากผู้ที่เกี่ยวข้องทุกฝ่าย

คณะกรรมการตรวจสอบได้เสนอคณะกรรมการบริษัทฯ
ให้เสนอต่อที่ประชุมสามัญประจำปีผู้ถือหุ้นแต่งตั้งบริษัทสำนักงาน เอินส์ท แอนด์ ยัง จำกัด
โดยนางนงลักษณ์ พุ่มน้อย ผู้สอบบัญชีรับอนุญาตทะเบียนเลขที่ 4172 และ/หรือ นางสาวรัชดา
ยงสวัสดิ์วาณิชย์ ผู้สอบบัญชีรับอนุญาตทะเบียนเลขที่ 4951 และ/หรือ นางสาวสมใจ คุณปสุต
ผู้สอบบัญชีรับอนุญาตทะเบียนเลขที่ 4499 เป็นผู้สอบบัญชีของบริษัทฯ สำหรับปี 2556 ต่ออีกปีหนึ่ง
โดยขอให้กำหนดค่าตอบแทนเป็นเงินรวม 1,834,000 บาท เพิ่มขึ้นร้อยละ 5.0 จากของปี 2555
ตามรายละเอียดดังนี้

  ------------------------------------------------ ----------- ----------- --------
                                                   2556        2555        % เพิ่ม

  การตรวจสอบงบการเงินสำหรับปี                         774,000     715,000     8.3

  การสอบทานงบการเงิน 3 ไตรมาส                       510,000     432,000     18.1

  การสอบทานและประเมินระบบการควบคุมภายในเรื่องลงทุน      100,000     150,000     (33.3)

  การตรวจสอบรายงานการดำรงเงินกองทุนตามระดับความเสี่ยง   450,000     450,000     -

  รวมค่าสอบบัญชี                                      1,834,000   1,747,000   5.0
  ------------------------------------------------ ----------- ----------- --------

ในนามคณะกรรมการตรวจสอบ

____________________________

(นายอุดม วิชยาภัย)

ประธานคณะกรรมการตรวจสอบ